**Lehdistötiedote – julkaisuvapaa**

Suomalaisen seiväshypyn Hall of Fame -kunniakerhoon uusi jäsen

**Pentti Nikula ylitti 5 metriä ensimmäisenä maailmassa**

Lauantaina 11.1.2014 paljastettiin suomalaisen seiväshypyn Hall of Fame
-kunniakerhon uusin jäsen. Liikuntakeskus Pajulahdessa järjestetyssä kutsuvierastilaisuudessa kunniakirja ojennettiin maailman ensimmäiselle 5 metrin ylittäjälle, Pentti Nikulalle. Suomalaisen seiväshypyn Hall of Fame -valinta-toimikunta perusteli valintaa seuraavasti.

– Pentti Nikula omaksui nopeasti lasikuituseipään tekniikan, minkä ansiosta hänestä tuli maailman ensimmäinen viiden metrin mies. Pajulahden sisähallissa helmikuussa 1963 ylittyi yhtenä iltana ensin 500, sitten 505 ja lopulta 510. Pari viikkoa aiemmin hän oli jo hypännyt hallimaailmanennätyksen 492 ja edellisenä kesänä ulkoratojen maailmanennätyksen 494. Maailmanennätystensä lisäksi Nikula saavutti EM-kultaa Belgradissa 1962. Suomen mestaruudet hän voitti vuosina1962 ja 1964 sekä Pohjoismaiden mestaruuden 1963. Pentti Nikula oli aikansa suuri urheilusankari, joka veti urheilukenttien katsomot täyteen kaikkialla Suomessa. Hänen innostava vaikutuksensa lasten ja nuorten urheilu-harrastukselle oli valtava. Mainittakoon vielä, että Pentti Nikula valittiin vuonna 1962 suosituimmaksi suomalaiseksi. Toiseksi tuli Urho Kekkonen.

**Postuumisti jaettu kunniakirja**

Samassa tilaisuudessa jaettiin myös toinen Hall of Fame -kunniakirja Suomen ensimmäiselle 4 metrin ylittäjälle. Postuumisti jaetun kunniakirjan sai John ”Joppe” Lindroth valintatoimikunnan seuraavin perusteluin.

– John “Joppe” Lindroth (11.2.1906 – 12.8.1974) oli ensimmäinen suomalainen

neljän metrin mies. Ensimmäisen kerran hän ylitti sen 22.9.1929 tehden tuloksen 401 ja hyppy ikuistettiin Urheilu-lehden kanteen. Ennätyksensä 403 hän hyppäsi Helsingissä 16.8.1931. Joppe edusti Suomea Torinon EM-kisoissa 7.9.1934 sijoittuen kolmanneksi tuloksella 390. Maaotteluja hänelle kertyi kaikkiaan 14, joista tuloksena oli viisi voittoa ja neljä kertaa palkintopallisija.

**Kutsuvieraina lajin vaikuttajia ja mestareita**

Hall of Fame -tapahtumaan osallistui lähes 50 kutsuvierasta, mukana useita kansainvälistä menestystä saavuttanuteita seiväshyppääjiä menneiltä vuosikymmeniltä. Illan juhlavieraan, Pentti Nikulan, aikakautta muisteltiin monen urheiluvaikuttajan kertomuksissa. Pentti Nikula ylitti maailmanennätyksen 494 ensimmäisen kerran Helsingin Olympiastadionilla 15.6.1962, mutta sen ajan sääntöjen mukaan seiväs ei saanut kaatua alastulospaikalle. Seipään kiinniottajaksi valittu henkilö taisi itsekin yllättyä ylityksestä niin, että ote kaatuvasta seipäästä lipesi ja uusi ennätystulos hylättiin. Vain viikkoa myöhemmin Kauhavan juhannuskisoissa seipään kiinniottamiseen valittiin parhaat voimat ja uusi maailmanennätys, 494, näki päivänvalon. Yli 30 vuotta amerikkalaisten hallussa ollut maailmanennätys saatiin siten pieneen, mutta innokkaaseen urheilumaahamme.

**Kuuden metrin ylittäjä, Toby Stevenson, HoF-tapahtuman erikoisvieraana**

Toby Stevenson tuli toiseksi Ateenan Olympialaisissa 2004 tuloksella 590. Tulokseen antoi hyvät eväät aiemmin samana vuonna tehty kuuden metrin ylitys. Toby Stevenson asuu nykyisin Ruotsissa yhdessä ruotsalaisen vaimonsa kanssa. Tobyn opiskelut ovat loppusuoralla ja työelämä kutsuu lähiaikoina. – Minulle on suuri kunnia olla tänään paikalla kaikkien näiden suurten mestareiden keskellä, kuvasi Toby tuntojaan Hall of Fame -tilaisuuden tervehdyksessään. – Yleensä menneisyyteen katsottaessa yritetään välttää samat virheet, joita aiemmin on tehty. Kun itse katsoin teidän suorituksianne menneiltä vuosilta, halusin tehdä samoin, mutta vieläkin paremmin, lisäsi kypäräpäisenä hyppääjänä tunnetuksi tullut Toby Stevenson.

**Respect-ajatusmalli toteutuu Hall of Fame -tapahtumassa**

Illan juhlapuhujan, Suomen Urheiluliiton toimitusjohtajan Jarmo Mäkelän puheessa käytiin läpi seiväshypyn menestyskaudet ja niiden syyt. Yhtenä merkittävänä tekijänä oli lajivalmentajien mukaantulo seiväshyppyyn. Jarmo loi myös katsauksen eri vuosikymmeniin verraten niitä toisiinsa viiden metrin ylittäjien määrillä. – Nyt alkanut 2010-luku näyttää hyvältä. Kun vasta kolmannes tästä vuosikymmenestä on kulunut on meillä jo keskiarvoa enemmän uusia viiden metrin ylittäjiä, hän toteaa. Kaikkiaan suomalaisen seiväshypyn historiassa on 127 viiden metrin ylittäjää. Uusin ylittäjä saatiin Pajulahden Talvikarnevaaleilla Hall of Fame -tilaisuuden päätteeksi järjestetyissä seiväskisoissa, joissa Turun Urheiluliiton Johannes Simola paransi entistä ennätystään peräti 25 senttiä 490:stä 515 senttiin.

– Olympiakomitean puheenjohtajan Risto Niemisen kaipaamasta Respect
-ajatusmallista saatiin jälleen tänään todiste Hall of Fame –tapahtumassa. Seiväshyppääjä on aina seiväshyppääjä ja suhtautuu intohimoisesti lajiinsa. Tällaiset yhteiset tapaamiset ja kunniakerhonimitykset ovat siitä arvokkaana todisteena, totesi Jarmo Mäkelä.

**Suomalaisen seiväshypyn Hall of Fame**

Seiväshypyn Hall of Fame sai alkunsa Raimo Eskolan ja Jouko Mäki-Lohiluoman aloitteesta. Raimo Eskola oli vieraillut Yhdysvalloissa vastaavassa tapahtumassa ja idea jäi itämään. Jouko Mäki-Lohiluoman 50-vuotispäivänä järjestetty seiväshyppytapahtuma toi katsomoihin yli 800 lajiharrastajaa ja vierasta ylittäen kaikki ennakko-odotukset. Perustettiin Hall of Fame -järjestelytoimikunta ja Rauno Pusan johdolla toiminta saatiin käyntiin. Ensimmäiseksi Hall of Fame -kunniakerhon jäseneksi kutsuttiin tammikuussa 2013 Eeles Landström. Seiväshypyn Hall of Fame tulee pysyvästi Liikuntakeskus Pajulahteen ja sinne rakennettava vitriini on valmistuttuaan kaikkien vieraiden nähtävillä vuoden 2014 aikana.

Lisätietoja: Hall Of Fame –järjestelytoimikunta,

tiedottaja Jukka Rimpiläinen, 0400 484 027, jukkarimpi@me.com